| "Space Oddity"David Bowie |
| --- |
| Singlen "Space Oddity" kansikuva |
| Singlen tiedot |
|  Albumilta | *David Bowie* |
|  B-puoli | "Wild Eyed Boy from Freecloud" |
|  Äänitetty  | 20. kesäkuuta 1969 |
|  Studio  | Trident Studios, Lontoo |
|  Julkaistu | 11. heinäkuuta 1969 |
|  Formaatti | vinyylilevy, digitaalinen lataus |
|  Tekijä(t) | David Bowie |
|  Tuottaja(t) | Gus Dudgeon |
|  Tyylilaji | folkpop, psykedeelinen pop, progressiivinen pop, taidepop, kamaripop, folkrock, space rock |
|  Kesto | 04.33 (britannialainen single)  03.26 (amerikkalainen single) 05.16 (albumiversio) |
|  Levy-yhtiö | Philips, Mercury, RCA, EMI |
| Listasijoitukset |
| Yhdistynyt kuningaskunta Britannian singlelista: 5. (1969)
Yhdistynyt kuningaskunta Britannian singlelista: 1. (1975)
Yhdysvallat Billboard Hot 100: 15. (1973) 
(Lisää listasijoituksia) |
| David Bowien muut singlet |
| "Love You till Tuesday"1967 | "Space Oddity"1969 | "The Prettiest Star"1970 |

**Space Oddity** on brittimuusikko David Bowien vuonna 1969 julkaistu kappale, joka ilmestyi singlenä ja myöhemmin hänen toisella albumillaan *David Bowie* (tunnettu myös nimellä *Space Oddity*). Laulu kertoo kuvitteellisesta astronautista, majuri Tomista (engl. *Major Tom*), jonka yhteys maahan katkeaa, ja hän ajelehtii avaruudessa odottaen kuolemaansa. Musiikillisesti kappaletta on kuvattu muun muassa folkpopiksi.

Kappale on Bowien suosituimpia ja joidenkin mielestä myös merkittävin. Se nousi vuonna 1969 Britannian singlelistalla viidenneksi ja oli Bowien ensimmäinen menestyskappale. Single on julkaistu uudelleen useita kertoja, ja se on ollut hitti moneen otteeseen. Yhdysvalloissa "Space Oddity" saavutti listamenestystä vasta vuonna 1973, jolloin se ylsi sijalle 15. Vuonna 1975 kappaleesta muodostui listaykkönen Britanniassa, missä se on hänen myydyin singlensä. Ajan myötä kappaleesta tuli Bowien eräänlainen tunnuslaulu, joka sijoitetaan usein hänen kokoelmalevyjensä ensimmäiseksi raidaksi.

"Space Oddity" oli ensimmäinen Bowien monista avaruusteemaisista kappaleista. Sen päähahmosta, majuri Tomista, kertovat myös hänen myöhemmät levytyksensä "Ashes to Ashes" ja "Hallo Spaceboy". "Space Odditysta" on tehty paljon cover-versioita, ja vuonna 2013 huomiota herätti astronautti Chris Hadfieldin avaruudessa kuvattu musiikkivideo. Suomeksi kappaleen levytti vuonna 1973 Arto Sotavalta nimellä "Kapteeni Tom".

Tausta
------

Bowie oli julkaissut siihenastisen uransa aikana kaikkiaan yhdeksän singleä, joista yksikään ei ollut saavuttanut listamenestystä. Hänen vuonna 1967 ilmestyneeseen esikoisalbumiinsa oli suhtauduttu lehdistössä pääasiassa myönteisesti, mutta senkin myyntimäärä jäi pieneksi. Vuonna 1968 hän joutui heikon taloustilanteensa vuoksi toisinaan työskentelemään valokopioijana. Bowie kommentoi myöhemmin heikkoa menestystään myös onneksi, sillä ilman sitä häneltä olisi voinut jäädä saamatta paljon vaikutteita.

Yhdysvaltalainen Simon & Garfunkel -duo julkaisi huhtikuussa 1968 albumin *Bookends*, jolla oli merkittävä vaikutus Bowien uuteen tyyliin lauluntekijänä. Kaksikon innoittamana hän myös esiintyi ja teki demoäänityksiä yhdessä ystävänsä John Hutchinsonin kanssa.

Työstö
------

### Laulun synty

"Space Oddity" sai vaikutteita muun muassa Stanley Kubrickin vuonna 1968 ilmestyneestä elokuvasta *2001: Avaruusseikkailu*, joka teki Bowieen suuren vaikutuksen. Kappaleen nimi on eräänlainen muunnos filmin englanninkielisestä nimestä *Space Odyssey*. Aihe oli ajankohtainen myös ensimmäisen kuulennon vuoksi. Kappaleen tekemiseen innoitti myös Bowien hiljattainen ero tyttöystävästään Hermione Farthingalesta. Bowien on väitetty kirjoittaneen kappaleen Farthingalen kanssa käydyn riidan jälkeen, minkä Farthingale on kiistänyt todeten, että kappale syntyi heidän eronsa aiheuttaman surun ja pohdiskelun myötä. Bowieta kiinnostivat avaruustutkimuksen aiheuttamat ongelmat perheen läheisyyden ja yhtenäisyyden suhteen. "Space Oddity" on myös sanaleikki sanasta "odd ditty". Ditty tarkoittaa lyhyttä ja helppoa kappaletta.

Stylofoni
Ensimmäisen kerran kappale äänitettiin helmikuussa 1969 Bowien makuuhuoneessa Chelsean Clareville Grovessa, Lontoossa. Bowie esitti sen Simon & Garfunkel -tyylisenä duettona John Hutchinsonin kanssa. Bowien ja Hutchinsonin nauhoittamasta vähintään kahdesta demosta yksi julkaistiin vuonna 1989 *Sound + Vision* -nimisellä boksilla ja toinen vuonna 2009 *David Bowie* -studioalbumin 40-vuotisjuhlapainoksen bonuskappaleena. He esittivät kappaleen myös The Marquee -klubilla, ja lopun huipennuksessa Bowie soitti Marc Bolanilta saamaansa pientä elektronista kosketinsoitinta, stylofonia.

Bowien tuttava Calvin Mark Lee oli saanut työpaikan Mercury Recordsilta, ja hän onnistui hankkimaan Bowielle sieltä uuden levytyssopimuksen, joka sisälsi kaksi albumia. Sopimusta edesauttoi "Space Oddity". Lee oli lähettänyt Mercurylle siitä nauhoitetut demot, ja levy-yhtiö piti kappaletta vahvana. Mercuryn äänitteitä jakeli Philips Records, joka lopulta osti Mercuryn vuonna 1969.

### Nauhoitus

Kappaleen ensimmäinen studioversio äänitettiin 2. helmikuuta 1969 Morgan-studioilla, Lontoossa. Nauhoitus tehtiin *Love You till Tuesday* -filmiä varten. Levytyksessä soittivat Bowien lisäksi John Hutchinson (laulu, kitara), Dave Clague (bassokitara), Tat Meager (rummut) ja Colin Wood (Hammond-urut ja mellotron). Hutchinson ja Bowie vuorottelivat laulussa siten, että Hutchinson lauloi valvomon osuudet ja Bowie tulkitsi valvomon vuorosanat sekä soitti okariinasoolon. Jonathan Westonin tuottama ensimmäinen versio oli myöhempää ja tunnetumpaa levytystä nopeampi, ja se julkaistiin myöhemmin filmin soundtrackillä.

Kappaleesta nauhoitettiin uusi versio 20. kesäkuuta 1969 Lontoon Trident-studioilla, missä Bowie teki lähes kaikki 1970-luvun alun levytyksensä. Sovituksen tekivät Bowie ja Paul Buckmaster. Äänityksissä käytetyt sessiomuusikot olivat Rick Wakeman (mellotron), Junior’s Eyes -yhtyeen Mick Wayne (kitara), Herbie Flowers (bassokitara) sekä Pentangle-yhtyeen rumpali Terry Cox. Bowie soittaa ensimmäisen säkeistön taustalla stylofonia. Rick Wakeman myöhästyi äänitysten alusta juututtuaan metroon. Hän teki ensimmäisessä mellotron-otossaan virheen mutta onnistui toisella yrityksellään. Wakeman on myöhemmin kertonut, että "Space Oddityn" levytys oli hänen uransa harvoja äänityssessioita, jonka aikana hän tunsi tekeillä olevan jotain suurempaa. Flowersille "Space Oddity" oli uran ensimmäinen äänityssessio, ja hän soitti myöhemmin Bowien *Diamond Dogs* -albumilla. Kappaleessa on lisäksi useita sessiomuusikoita, joiden henkilöllisyys ei ole selvillä. He soittavat kahdeksaa viulua, kahta alttoviulua, kahta selloa, kahta jousibassoa sekä kahta huilua.

Trident Studiosin rakennus Lontoon Sohossa vuonna 2018.
Kappaleen tuotti Decca Recordsin äänittäjä Gus Dudgeon, joka oli työskennellyt Bowien kolmella Deram Recordsin julkaisemalla singlellä. Dudgeon otti pestin vastaan sen jälkeen, kun siitä olivat ensin kieltäytyneet George Martin sekä Tony Visconti, joka piti "Space Odditya" vain halpana rahastuksena samanvuotisen Apollo 11:n kuulennon kustannuksella. Viscontin mielestä kappaleella ei ollut mitään tekemistä Bowien aiemman, vakavan folkrockin sekä epäkaupallisten projektien kanssa. Tuottajana Dudgeon erosi joustavasta Viscontista pikkutarkkuudellaan. Sopimuksellisista epäselvyyksistä johtuen Dudgeonille ei maksettu kappaleesta koskaan rojalteja. Dudgeonin mukaan asiasta käytiin myös oikeusjuttu, jonka hän hävisi.

Tuottaja Dudgeon oli valmistautunut äänityksiin huolellisesti. Kappaleen sovitukset ja soittimien paikat suunniteltiin studion ilmoitustaululle hyvin tarkasti. Hän on myös kertonut tietäneensä täsmälleen, millainen saundi levylle haluttaisiin.

> »Suunnittelin kaiken viimeisen päälle valmiiksi ennen kuin menin lähellekään studiota. Kulutin tuntikausia laatien seinäkarttaa, jossa oli sanat ja hänen demoltaan peräisin oleva biisi, joka räjäytti tajuntani kuullessani sen ensimmäisen kerran. Niinpä suunnittelin kaiken kuin sotilaallisen operaation – ruskeat viivat olivat selloja, keltaiset jousia ja kaikenlaista muuta roskaa, joten orkestraatio oli mukana alusta alkaen.»   
> (Gus Dudgeon, äänittäjä)
> 
> 

Levytykseen liittyi myös sattumia. Mick Wayne oli soittanut ottonsa loppuun ja viritti Gibson ES-335 -kitaransa E-kieltä. Dudgeon piti äänestä, joka syntyi kielen vääntymisestä yhdessä kaiun kanssa ja pyysi Waynea toistamaan sen seuraavassa otossa.

Huolimatta onnistuneesta yhteistyöstä Dudgeonin kanssa Bowie pyysi jälleen Tony Viscontin tuottamaan seuraavan albuminsa. Myöhemmin Bowie pyysi ratkaisuaan Dudgeonilta julkisesti anteeksi.

Tyyli
-----

### Sävellys

Musiikkinäyte"Space Oddity"Alle 10 %:n näyte kappaleesta.Äänitiedostojen kuunteluohjeet

Musiikillisesti "Space Oddity" on akustisen kitaran hallitsema folkpop-kappale, johon Bowien soittama stylofoni tuo science fiction -tunnelmaa. Merkittävä ero ajan muihin poplauluihin on siinä, ettei kappaleessa ole lainkaan kertosäkeistöä. Nicholas Pegg vertaa kappaletta *The Complete David Bowie* -kirjassaan Bee Geesin 1960-luvun tuotantoon. Rate Your Music -sivustolla kappaleen genreiksi luetellaan psykedeelinen pop, progressiivinen pop, taidepop, kamaripop, folkrock ja space rock.

Aivan kappaleen alussa vuorottelevat soinnut Fmaj7 ja E-molli, minkä jälkeen se asettuu sävellajiin C-duuri. Juurisointuja korostaa Bowien soittama stylofoni. Kappaletta käytettiin siksi myöhemmin stylofonia markkinoivissa mainoksissa.

Kappaleessa on kaksi ylöspäin liukuvaa glissandoa. Niistä ensimmäinen kuullaan alkupuolella avaruusaluksen lähtiessä ilmaan ja toinen aivan lopussa.

### Sanoitus

Laulu kertoo kuvitteellisen astronautin, majuri Tomin (engl. *Major Tom*), matkaanlähdöstä. Yhteys maahan katkeaa, ja hän ajelehtii avaruuteen ja odottaa siellä vääjäämätöntä kuolemaansa.

Sanoituksen teemoja ovat epävakaus, vieraantuneisuus ja hallinnan puute, jotka yleistyivät Bowien teksteissä 1970-luvulta lähtien. Elokuvan *2001: Avaruusseikkailu* vaikutteet näkyvät loppuhuipennuksesta välittyvän eristäytyneisyyden ja avuttomuuden tunteen kuvauksena. Kappaleessa sivutaan myös tähteyden varjopuolia ("The papers want to know whose shirts you wear"), joita kuultiin myöhemmin esimerkiksi kappaleissa "Life on Mars?" ja "Fame". Tähti-sanaa käytetään kaksoismerkityksenä julkisuuden henkilölle ja taivaankappaleelle, kuten Bowien vuoden 1972 albumilla *The Rise and Fall of Ziggy Stardust and the Spiders from Mars*. "Space Oddity" oli myös ensimmäinen merkki Bowien kiinnostuksesta ulkoavaruutta kohtaan. Sen julkaisun aikoihin hän harrasti hetken aikaa jopa ufojen etsimistä. Avaruusteemaisia kappaleita Bowie levytti myöhemminkin paljon.

Bowie-elämäkerturi David Buckley on analysoinut sanoitusta. Tieteistarinaksi kappale on hänen mielestään lapsenomainen, sillä laulussa puhutaan raketin sijaan avaruuslaivasta ja majuri Tomia kutsutaan etunimellä. Lopputuloksena majuri Tom onkin sätkynukke, pelkkä avaruuteen alumiinilla päällystetyllä vessapaperirullaraketilla ammuttu leikkikalu, joka lentää lastenhuoneen katonrajassa avaruuden sijaan. Buckleyn mukaan teksti on myös vertauskuva huumausaineille. Kappaleessa kuultavaa lähtölaskentaa hän kuvaa heroiinipiikin ottamisen ja sen vaikutuksen alkamisen väliseksi ajaksi. Lisäksi Buckley nostaa esiin kulttuurikommentaattori Terence McKennan kirjoituksen, jonka mukaan heroiinia käyttävät esimerkiksi luovuttaneet ja varmuudella kuolevat henkilöt. Buckleyn mielestä heroiini toimi siksi erinomaisena metaforana hylätylle ja avaruudessa ajelehtivalle astronautille. Huumeaihe oli Bowielle jokseenkin tuttu, sillä hän oli kokeillut heroiinia vuonna 1968. Mahdollisina huumeviittauksina on pidetty myös majuri Tomin tyyneyden tunnetta sekä säettä "I’m floating in the most peculiar way" (suom. *Leijun mitä erikoisimmalla tavalla.*).

Julkaisu ja vastaanotto
-----------------------

### Alkuperäinen julkaisu

Singlen britannialaisen painoksen vinyylietiketti.Italiankielinen painos "Ragazzo solo, ragazza sola".
Philips Records julkaisi "Space Oddity" -singlen 11. heinäkuuta 1969 B-puolenaan "Wild Eyed Boy from Freecloud". BBC soitti "Space Odditya" suorassa lähetyksessä samanaikaisesti kuulennon yhteydessä, mutta itse tapahtuma häiritsi markkinointia Britanniassa. BBC Radio pelkäsi, että kappaleen soittaminen osoittaisi huonoa makua, koska kolmen astronautin tilanne oli edelleen epäselvä. Niinpä kappale aluksi hyllytettiin, eikä se siksi saavuttanut menestystä, vaikka Bowien manageri Kenneth Pitt yritti lahjoa listojen laatijoita 140 punnan palkkiolla. Lopulta astronauttien palattua turvallisesti maahan levy alkoi jälleen soida radiossa, ja 6. syyskuuta 1969 kappale nousi Britannian singlelistalla parhaalle sijalleen viisi. Se oli Bowien ensimmäinen kyseiselle listalle noussut kappale. Bowie pääsi myös esiintymään ensimmäistä kertaa television *Top of the Pops* -ohjelmaan. Tammikuuhun 1970 mennessä singleä oli myyty Britanniassa yli 138 000 kappaletta. Britannian lisäksi "Space Oddity" nousi ilmestymisvuotenaan Alankomaissa listan yhdeksänneksi, Irlannissa 13:nneksi ja Belgian Valloniassa 42:nneksi.

Brittiläisessä *Disc and Music* -lehdessä 12. heinäkuuta 1969 Penny Valentine kirjoitti, että hän on lyönyt vetoa siitä, että kappaleesta tulee iso hitti. Valentinen mukaan Bowie on aina ollut lahjakas ja tehnyt hyviä levyjä, mutta hän ei ollut aikaisemmin julkaissut mitään tajunnanräjäyttävää. Musiikillisesti kappale muistutti häntä Bee Geesin laulusta "New York Mining Disaster 1941", ja taustasovitusta hän piti Moody Bluesin, Beatlesin ja Simon & Garfunkelin risteytyksenä. Joulukuussa Valentine valitsi "Space Oddityn" vuoden suosikkisinglekseen. Myös *Melody Makerin* Chris Welch vertasi kappaletta Bee Geesiin ja piti sitä mahdollisena hittinä.

Yhdysvalloissa singlen julkaisi samoilla kappaleilla Mercury Records. Levy-yhtiön Ron Oberman hehkutti "Space Oddityn" olevan yksi parhaimmista koskaan kuulemistaan kappaleista ja että siitä tulisi iso hitti, jos sitä soitettaisiin radiossa. Radiosoitto jäi kuitenkin niukaksi eikä single yltänyt sijaa 124 korkeammalle. Mercurylla työskennelleen Simon Hayesin mukaan singleä ei markkinoitu lainkaan, ja lisäksi kappaleen surullinen tarina koettiin arveluttavaksi kuulennon yhteydessä. Yhdysvaltalainen musiikkilehti *Record World* kuvaili kappaletta "musiikkiin asetetuksi räjähdykseksi" sekä pelottavaksi ja vainoavaksi, ja se sai arvosanakseen neljä tähteä viidestä mahdollisesta.

Bowie julkaisi kappaleesta myös Giulio Rapettin sanoittaman italiankielisen version "Ragazzo solo, ragazza sola" (suom. *Yksinäinen poika, yksinäinen tyttö*). Bowie oli kiinnostunut levyttämään vierailla kielillä, ja lisäksi Italiassa oli julkaistu kahden pojan esittämä, jonka pelättiin uhkaavan alkuperäislevytyksen menestystä. Claudio Fabi opetti Bowielle ääntämistä, ja kappale äänitettiin 20. joulukuuta 1969 Morgan-studioilla. Bowie sai tietää vasta äänityksen jälkeen, että teksti ei kertonutkaan astronauteista, vaan pojan ja tytön romanttisesta tapaamisesta vuorenhuipulla. Kääntäjän mukaan alkuperäinen aihe ei olisi menestynyt Italiassa. "Ragazzo solo, ragazza sola" julkaistiin helmikuussa 1970 singlenä Italiassa.

Suurin osa singleistä oli monomiksauksia, vaikkakin stereoversioita ilmestyi joissakin maissa, kuten Alankomaissa, Belgiassa ja Italiassa. Myös "Ragazzo solo, ragazza sola" julkaistiin stereona. Alkuperäisistä vuoden 1969 singleistä harvinaisin on kuvakannellinen britannialainen painos. Niiden olemassaolosta ei tiedetty ennen vuotta 1996, jolloin niitä löydettiin kolme kappaletta.

Singlejulkaisujen lisäksi "Space Oddity" ilmestyi 14. marraskuuta 1969 Bowien nimikkoalbumin avausraitana, nyt stereona. Bowie harmitteli, kuinka monosingleillä kappale menetti paljon vaikutustaan, mutta albumilla kappale kuulosti siltä kuin oli tarkoituskin. Albumiversio on singleversiota pidempi, sen kesto on yli viisi minuuttia.

"Space Odditylle" myönnettiin erikoispalkinto toukokuussa 1970 järjestetyssä Ivor Novello -gaalassa. Tunnustuksen perusteena oli kappaleen omaperäisyys.

### Uudelleenjulkaisut

Kappale julkaistiin uudelleen singlenä tammikuussa 1973 B-puolenaan "The Man Who Sold the World". Siitä tuli Bowien ensimmäinen menestyssingle Yhdysvalloissa, kun se saavutti Billboard Hot 100 -listan 15. sijan. Myös Britanniassa tehty uudelleenjulkaisu osoittautui menestykseksi, sillä "Space Oddity" oli listaykkösenä kaksi viikkoa marraskuussa 1975. Kyseisen vuoden uudelleenjulkaisu ylsi kymmenen myydyimmän levyn joukkoon myös Irlannissa ja Alankomaissa ja menestyi siellä alkuperäisjulkaisua paremmin.

Bowie levytti kappaleesta uuden version vuonna 1979 Tony Viscontin Good Earth -studioilla, Lontoossa. Bowie soitti 12-kielistä kitaraa ja lauloi, ja lisäksi mukana olivat Zaine Griff (bassokitara), Hans Zimmer (piano) ja Andy Duncan (rummut). Versio tehtiin alkujaan Kenny Everettin televisioshow’ta varten, ja se näytettiin uudenvuodenaattona Britanniassa ohjelmassa *Will Kenny Everett Make It To 1980?* ja Yhdysvalloissa Dick Clarkin ohjelmassa *Salute to the Seventies*. Kappale julkaistiin myös helmikuussa 1980 "Alabama Song" -singlen kääntöpuolella. Vuonna 1992 se ilmestyi erilaisena miksauksena *Scary Monsters (and Super Creeps)* -albumin uudelleenjulkaisun bonuskappaleena.

Single ylsi kolmannen kerran listalle Britanniassa vuonna 1983, jolloin se pääsi sijalle 85. Ajan myötä "Space Odditysta" on tullut Bowien myydyin single Britanniassa, ja siitä myönnettiin vuonna 2019 kultalevy ja vuonna 2021 platinalevy. Italiassa single palkittiin vuonna 2021 kultalevyllä ja Espanjassa 2024 platinalevyllä.

EMI julkaisi heinäkuussa 2009 "Space Oddityn" kunniaksi 40-vuotisjuhla-EP:n. Sillä oli mukana singlen editoitu monoversio, yhdysvaltalaisen painoksen editoitu versio, vuoden 1979 uusintalevytys sekä kahdeksan tiedostoa, joissa jokaisessa oli erotettu omaksi raidakseen vuoden 1969 levytyksestä päälaulu, taustalaulu, akustinen kitara, jouset, bassokitara ja rummut, huilu ja sellot, mellotron sekä stylofoni. Sitä varten julkaistiin myös iPhone-sovellus, jonka avulla ostajat pystyivät kasaamaan tiedostoista oman remixin. Yksittäisiä soittimia sisältävät tiedostot julkaistiin myöhemmin Spotifyssa yhdessä EP:n muiden kappaleiden kanssa.

Kappaleesta julkaistiin vuonna 2022 uusi miksaus. Se julkaistiin Bowiesta kertovan *Moonage Daydream* -dokumenttielokuvan soundtrackillä.

### Live-esitykset

Bowie esitti kappaletta konserteissaan pitkin uraansa. Hän lauloi sitä Ziggy Stardust-, Diamond Dogs-, Serious Moonlight- ja Sound + Vision -kiertueillaan, ja se oli mukana myös lokakuun 1973 tv-spesiaalissa *The 1980 Floor Show*.

Bowie esitti "Space Oddityn" hänen ja taustayhtye The Spiders from Marsin ensimmäisessä yhteisessä konsertissa 25. syyskuuta 1971 Aylesburyssa. Esitys julkaistiin vuonna 2022 osana *Divine Symmetry* -albumiboksia. Tammikuussa 1997 järjestetyssä 50-vuotisjuhlakonsertissaan New Yorkin Madison Square Gardenissa hän tulkitsi sen akustisesti illan viimeisenä kappaleena. Tibet House US -hyväntekeväisyyskonsertissa helmikuussa 2002 se kuultiin jousikvartettien säestämänä, ja saman vuoden heinäkuussa hän esitti sen viimeisen kerran Horsens Open Air -festivaalilla, Tanskassa.

Videot
------

Kuvakaappaus Bowiesta vuoden 1972 promovideolla.
Kappaleen aivan ensimmäisestä, 2. helmikuuta 1969, äänitetystä versiosta kuvattiin video *Love You Till Tuesday* -filmiä varten. Siinä Bowie esiintyy majuri Tomina ja John Hutchinson valvomon jäsenenä. Video ladattiin Bowien viralliselle Youtube-kanavalle maaliskuussa 2019.

Kappaleen tunnetuimman version promovideo filmattiin 13. joulukuuta 1972 Bowien Amerikan-kiertueen päätteeksi. Sen ohjasi Mick Rock levy-yhtiö RCA Recordsin kolmosstudiolla New Yorkin Manhattanilla. Videolla Bowie esittää kappaletta kitaraa soittaen.

> »Kuvasimme promon viidessä tunnissa RCA:n New Yorkin äänitysstudiossa. Myöhemmin samana päivänä David seilasi takaisin Englantiin *Queen Elizabeth 2:lla*. Seuraavana päivänä palasin kuvaamaan oskilloskooppia ja muita studiolaitteita. Pidin studiota majuri Tomin ’peltitölkkinä’.»   
> (Mick Rock, filmin ohjaaja)
> 
>

Jälkimaine
----------

"Space Oddity" on Bowien suosituimpia kappaleita, ja jotkut pitävät sitä hänen merkittävimpänä laulunaan. Siitä muodostui myös Bowien eräänlainen tunnussävelmä, joka sijoitetaan usein ensimmäiseksi raidaksi hänen kokoelmalevyillään. Vielä vuosikymmeniä myöhemminkin se oli yksi Bowien muutamasta kappaleesta, joita yhdysvaltalaiset klassiseen rockiin suuntautuneet radioasemat soittivat päivittäin. Bowiesta kirjan kirjoittanut Marc Spitz kuvaa "Space Odditya" erinomaiseksi johdannoksi hänen vuosien 1969–1983 huippukaudelleen.

> »Kun kuulee kalvakkaan akustisen kitaran kohoavan hitaasti vaikkapa Joe Walshin tai Bad Companyn biisin jälkeen tajuaa miten vahvasta kappaleesta oli ja on kyse. Se muuttaa tunnelman täysin. Se vaatii keskeyttämään sen mitä on tekemässä ja keskittymään lauluun. Se on viisiminuuttinen tarina, jossa on kahmalokaupalla äänellistä kekseliäisyyttä ja laulajan karismaa.»   
> (Marc Spitz teoksessaan *David Bowie*, 2009)
> 
> 

Brittiläisessä *The Guardian* -lehdessä Alexis Petridis sijoitti "Space Oddity" -kappaleen sijalle 25, kun hän vuonna 2020 valitsi 50 suosikkikappalettaan Bowielta. *NME:n* vastaavalla listalla (2018) se sijoittui 18:nneksi. *Uncutin* listalla (2015) kappale valittiin viidenneksi, *Mojon* listalla (2015) 23:nneksi ja *Consequence of Soundin* listalla kymmenenneksi. *Ultimate Classic Rock* puolestaan järjesti vuonna 2016 Bowien singlet paremmuusjärjestykseen, jolloin "Space Oddity" sijoittui neljänneksi. *NME:n* lukijat äänestivät sen vuonna 2018 Bowien seitsemänneksi parhaaksi kappaleeksi.

*Helsingin Sanomat* pyysi tammikuussa 2022 yli 70:ää suomalaista musiikkialan vaikuttajaa nimeämään korkeintaan 20 itselleen juuri sillä hetkellä tärkeintä laulua paremmuusjärjestyksessä, minkä perusteella lehti laati sadan parhaan laulun listan. "Space Oddity" ylsi kokonaistuloksissa sijalle 42.

Muut versiot
------------

"Space Odditysta" ovat levyttäneet cover-version muun muassa Natalie Merchant, Rick Wakeman, Ayreon, Helloween, Star One sekä Émilie Simon. Suomenkielisestä versiosta "Kapteeni Tom" vastasi vuonna 1973 Arto Sotavalta. Bowie itse piti erityisesti vuonna 1977 levytetystä The Langley Schools Music Project -versiosta, jonka esitti 60-henkinen kanadalainen lapsikuoro. Cat Powerin vuonna 2009 esittämää versiota käytettiin Lincoln-auton mainoksessa.

Astronautti Chris Hadfield esittämässä kappaletta vuonna 2016.
Kanadalainen astronautti Chris Hadfield julkaisi kappaleesta keväällä 2013 cover-musiikkivideon, joka filmattiin Kansainvälisella avaruusasemalla. Video keräsi paljon huomiota, koska se oli ensimmäinen avaruudessa kuvattu musiikkivideo. Hadfieldin versio eroaa sanoitukseltaan hieman alkuperäisestä, sillä siinä astronautti palaa turvallisesti maahan. Bowien mielestä Hadfieldin versio oli kappaleen kaikista levytyksistä mahdollisesti liikuttavin. Pianosovituksen teki Bowien entinen taustalaulaja Emm Gryner. Kappaleen tekijänoikeudet omistava kustantaja myönsi versiolle alun perin vain vuoden mittaisen lisenssin, jonka umpeuduttua video poistettiin. Vuonna 2014 Bowie ja kustantaja pääsivät yhteisymmärrykseen, minkä myötä se palautettiin Youtubeen.

Bowien vuonna 1980 julkaistu kappale "Ashes to Ashes" on jatkoa "Space Oddityn" tarinalle. Siinä majuri Tom kuvataan narkomaanina, mikä heijasteli Bowien omaa kamppailua huumeriippuvuutta vastaan. Majuri Tomista kertoo myös Bowien myöhempi laulu "Hallo Spaceboy", ja häneen viitataan myös "Blackstar"-kappaleen musiikkivideolla. Muita seuraajia kappaleelle ovat muun muassa Peter Schillingin vuoden 1984 hitti "Major Tom (Coming Home)" sekä teemaltaan samankaltainen Elton Johnin kappale "Rocket Man", jota oli mukana tekemässä "Space Oddityn" tuottaja Gus Dudgeon.

Listasijoitukset ja sertifikaatit
---------------------------------

### Viikoittaiset listat

 **1969** 

| Valtio | Korkein sijoitus | Listaviikot | Nousu listalle |
| --- | --- | --- | --- |
| Britannia (Britannian singlelista) | 5. | 14 | 6.9.1969 |
| Alankomaat (Single Top 100) | 9. | 13 | 27.9.1969 |
| Irlanti (Irlannin singlelista) | 13. | 4 | 24.10.1969 |
| Belgia (Ultratop 50 Vallonia) | 42. | 3 | 8.11.1969 |

 **1973** 

| Valtio | Korkein sijoitus | Listaviikot | Nousu listalle |
| --- | --- | --- | --- |
| Yhdysvallat (Billboard Hot 100) | 15. | 14 | 27.1.1973 |
| Kanada (RPM Top Singles) | 16. | 16 | 10.2.1973 |

 **1975–1976** 

| Valtio | Korkein sijoitus | Listaviikot | Nousu listalle |
| --- | --- | --- | --- |
| Britannia (Britannian singlelista) | 1. | 10 | 11.10.1975 |
| Irlanti (Irlannin singlelista) | 3. | 9 | 30.10.1975 |
| Alankomaat (Single Top 100) | 4. | 5 | 6.12.1975 |
| Ruotsi (Topplistan) | 15. | 3 | 27.11.1975 |
| Belgia (Ultratop 50 Flanders) | 20. | 4 | 10.1.1976 |

 **1983** 

| Valtio | Korkein sijoitus | Listaviikot | Nousu listalle |
| --- | --- | --- | --- |
| Britannia (Britannian singlelista) | 85. | 3 | 18.6.1983 |

 **2000-luku** 

| Valtio | Korkein sijoitus | Listaviikot | Nousu listalle |
| --- | --- | --- | --- |
| Ranska (SNEP) | 1. | 14 | 25.5.2013 |
| Sveitsi (Schweizer Hitparade) | 15. | 2 | 17.1.2016 |
| Unkari (Mahasz) | 23. | 1 | 17.1.2016 |
| Italia (FIMI) | 26. | 1 | 14.1.2016 |
| Itävalta (Ö3 Austria Top 40) | 27. | 2 | 22.1.2016 |
| Portugali (Hung Median) | 30. | 1 | 2.2.2016 |
| Australia (ARIA Charts) | 31. | 2 | 24.1.2016 |
| Uusi-Seelanti (Recorded Music NZ) | 39. | 1 | 18.1.2016 |
| Saksa (Offizielle Deutsche Charts) | 40. | 2 | 15.1.2016 |
| Alankomaat (Single Top 100) | 62. | 11 | 16.1.2016 |
| Ruotsi (Sverigetopplistan) | 72. | 1 | 15.1.2016 |
| Espanja (Promusicae) | 75. | 1 | 17.1.2016 |
| Japani (Billboard Japan Hot 100) | 99. | 1 | 30.1.2016 |

### Vuosilistat

| Valtio | Sijoitus | Vuosi |
| --- | --- | --- |
| Yhdysvallat (Billboard Hot 100) | 97. | 1973 |
| Yhdysvallat (Billboard, US Hot Rock Songs) | 66. | 2016 |

### Sertifikaatit

| Valtio | Sertifikaatti | Myönnetty |
| --- | --- | --- |
| Britannia (BPI) |  kultalevy | 12.7.2019 |
| Britannia (BPI) |  platinalevy | 25.6.2021 |
| Espanja (Promusicae) |  kultalevy | 2024 |
| Italia (FIMI) |  platinalevy | 2021 |

Kappalelistat
-------------

|  |  |
| --- | --- |
| **Britannialainen monosingle (Philips, 1969)**1. Space Oddity – 4.33
2. Wild Eyed Boy from Freecloud – 4.45

**Yhdysvaltalainen single (Mercury, 1969)**1. Space Oddity – 3.26
2. Wild Eyed Boy from Freecloud – 3.20

**Ragazzo solo, ragazza sola (Philips, 1970)**1. Ragazzo solo, ragazza sola – 5.15
2. Wild Eyed Boy from Freecloud – 4.59

**Yhdysvaltalainen uusintapainos (RCA Victor, 1973)**1. Space Oddity – 5.05
2. The Man Who Sold the World – 3.53

**Britannialainen uusintapainos (RCA Victor, 1975)**1. Space Oddity – 5.15
2. Changes – 3.35
3. Velvet Goldmine – 3.10
 | **Digitaalinen 40-vuotisjuhla-EP (EMI, 2009)**1. Space Oddity (alkuperäinen brittiläinen single-edit, mono)
2. Space Oddity (yhdysvaltalainen single-edit, mono)
3. Space Oddity (yhdysvaltalainen single-edit, stereo)
4. Space Oddity (vuoden 1979 uusi äänitys)
5. Space Oddity (bassokitara ja rummut)
6. Space Oddity (jouset)
7. Space Oddity (akustinen kitara)
8. Space Oddity (mellotron)
9. Space Oddity (taustalaulu, huilut ja sellot)
10. Space Oddity (stylofoni ja kitara)
11. Space Oddity (päälaulu)
12. Space Oddity (pääasiallinen taustalaulu, mukana lähtölaskenta)
 |

Kokoonpano
----------

* David Bowie – laulu, 12-kielinen akustinen kitara, stylofoni, kättentaputukset
* Mick Wayne – kitara
* Herbie Flowers – bassokitara
* Rick Wakeman – mellotron
* Terry Cox – rummut
* Tuntemattomia sessiomuusikoita

Lähteet
-------

* Buckley, David: *David Bowie*. Jyväskylä: Gummerus Kirjapaino Oy, 2005. ISBN 952-471-673-9.
* Immonen, Tenho: *David Bowie – Elämä laulu laululta*. Into, 2016. ISBN 978-952-264-654-5.
* Immonen, Tenho: *David Bowie – Rockin kameleontti*. Tampere: Juvenes Print, 2005. ISBN 952-5546-09-8.
* Spitz, Marc: *David Bowie*. (Bowie, A Biography, 2009), suomentanut J. Pekka Mäkelä. Seven, 2016. ISBN 978-951-1-30441-8.
* Trynka, Paul: *David Bowie – Starman: The Definitive Biography*. (1. laitos 2011). New York: Little, Brown and Company, 2014. ISBN 978-0-7515-4293-6.

### Viitteet

1. ↑  Immonen 2016, s. 48–50, 55.
2. ↑  Immonen 2016, s. 51.
3. ↑  Buckley 2005, s. 75.
4. ↑  Buckley 2005, s. 77.
5. 1 2  Immonen 2016, s. 68.
6. 1 2 3 4  Immonen 2005, s. 27.
7. 1 2 3 4 5 6 7  Space Oddity – The Bowie Bible (sivu 1) *Bowiebible.com*.  3.12.2018. Viitattu 27.2.2024.  (englanniksi)
8. 1 2  Spitz 2016, s. 151.
9. 1 2 3 4 5 6  Space Oddity – The Bowie Bible – Part 2 (sivu 2) *Bowiebible.com*.  3.12.2018. Viitattu 27.2.2024.  (englanniksi)
10. ↑  Spitz 2016, s. 153.
11. ↑  Ditty – English meaning – Cambridge Dictionary *Dictionary.cambridge.org*. Cambridge University Press & Assessment. Viitattu 28.3.2024.  (englanniksi)
12. 1 2 3  Buckley 2005, s. 82.
13. 1 2 3 4 5  Space Oddity – The Bowie Bible – Part 3 (sivu 3) *Bowiebible.com*.  3.12.2018. The Bowie Bible. Viitattu 29.3.2024.  (englanniksi)
14. ↑  Spitz 2016, s. 154.
15. ↑  Calvin Mark Lee *Davidbowieautograph.com*.  5.4.2023. DavidBowieAutograph. Viitattu 7.4.2024.  (englanniksi)
16. 1 2  Spitz 2016, s. 156.
17. 1 2  45cat - David Bowie - Space Oddity / Wild Eyed Boy From Freecloud - Philips - BF 1801 *45cat.com*. Viitattu 3.4.2011.  (englanniksi)
18. 1 2 3  Buckley 2005, s. 85.
19. 1 2  Space Oddity by David Bowie Songfacts *Songfacts.com*. Viitattu 3.4.2011.  (englanniksi)
20. 1 2 3  Immonen 2016, s. 74.
21. 1 2 3  Trynka 2014, s. 97.
22. ↑  Buckley 2005, s. 82–83.
23. 1 2  Buckley 2005, s. 83.
24. ↑  Buckley 2005, s. 86–87.
25. ↑  David Bowie (1969 album) *Bowiebible.com*.  11.1.2017. The Bowie Bible. Viitattu 9.4.2024.  (englanniksi)
26. 1 2  Immonen 2005, s. 29.
27. 1 2  Petridis, Alexis: David Bowie's 50 greatest songs – ranked! *Theguardian.com*.  19.3.2020. Viitattu 27.3.2024.  (englanniksi)
28. ↑  Space Oddity / Wild Eyed Boy From Freecloud by David Bowie (Single) *Rateyourmusic.com*. Viitattu 26.3.2024.  (englanniksi)
29. ↑  Immonen 2016, s. 73.
30. ↑  Rosenfield, Kate: David Bowie's 'Space Oddity' Was The Perfect Soundtrack Song *Mtv.com*.  12.1.2016. Viacom International Inc.. Viitattu 3.4.2024.  (englanniksi)
31. 1 2  Buckley 2005, s. 88–89.
32. 1 2  Every David Bowie Single Ranked *Ultimateclassicrock.com*.  14.1.2016. Viitattu 27.3.2024.  (englanniksi)
33. 1 2 3  Buckley 2005, s. 86.
34. 1 2 3 4  Buckley 2005, s. 90.
35. ↑  Spitz 2016, s. 116.
36. 1 2  Chart Stats - David Bowie - Space Oddity *Chartstats.com*. Viitattu 3.4.2011.  (englanniksi)
37. ↑  Trynka 2014, s. 106.
38. 1 2 3 4 5  David Bowie - Space Oddity (Nummer) *Dutchcharts.nl*. Viitattu 3.4.2011.  (hollanniksi)
39. 1 2 3 4  Search the Charts *Irishcharts.ie*. Viitattu 3.4.2011.  (englanniksi)
40. 1 2  David Bowie - Space Oddity - ultratop.be *Ultratop.be*. Viitattu 12.4.2024.  (ranskaksi)
41. ↑  Five Years Box album 1: Space Oddity – David Bowie *Davidbowie.com*.  9.7.2015. Viitattu 31.3.2024.  (englanniksi)
42. ↑  And single of the year goes to Space Oddity – David Bowie *Davidbowie.com*.  20.12.2019. Viitattu 31.3.2024.  (englanniksi)
43. ↑  David Bowie: The Story Behind Space Oddity *Bathroomwall.com*. Viitattu 1.4.2024.  (englanniksi)
44. ↑  Immonen 2005, s. 215.
45. ↑  Trynka 2014, s. 99–100.
46. ↑  Single Reviews (PDF) (sivu 6) *Worldradiohistory.com*. Viitattu 1.4.2024.  (englanniksi)
47. 1 2 3 4 5  Space Oddity – The Bowie Bible – Part 4 (sivu 4) *Bowiebible.com*.  3.12.2018. The Bowie Bible. Viitattu 29.3.2024.  (englanniksi)
48. ↑  David Bowie (Space Oddity) - David Bowie Album - AllMusic *Allmusic.com*. Netaktion LLC. Viitattu 9.4.2024.  (englanniksi)
49. ↑  The Ivors 1970 - The Ivors *Theivors.com*.  Arkistoitu 7.3.2017. Viitattu 6.4.2024.  (englanniksi)
50. 1 2  Chart Stats - David Bowie - Space Oddity {1975} *Chartstats.com*. Viitattu 3.4.2011.  (englanniksi)
51. 1 2 3 4 5  Space Oddity – The Bowie Bible – Part 5 (sivu 5) *Bowiebible.com*.  3.12.2018. The Bowie Bible. Viitattu 29.3.2024.  (englanniksi)
52. ↑  Immonen 2016, s. 237.
53. 1 2  Chart Stats - David Bowie - Space Oddity {1983} *Chartstats.com*. Viitattu 3.4.2011.  (englanniksi)
54. 1 2 3  Certified Awards Search (David Bowie, Space Oddity, Single - bpi) *Bp.co.uk*. Viitattu 2.4.2024.  (englanniksi)
55. 1 2  Certificazioni - FIMI (Valitse "Anno"-valikosta 2021, Sezioni-valikosta "Singoli" sekä kirjoita "Filtra"-kenttään "Space Oddity") *Fimi.it*. Viitattu 2.3.2024.  (italiaksi)
56. 1 2  Canciones - Space Oddity - David Bowie *Elportaldemusica.es*. Viitattu 2.3.2024.  (espanjaksi)
57. 1 2 3 4 5  Space Oddity – The Bowie Bible – Part 6 (sivu 6) *Bowiebible.com*.  3.12.2018. The Bowie Bible. Viitattu 31.3.2024.  (englanniksi)
58. ↑  Thompson, Dave: Space Oddity - Allmusic - Overview *Allmusic.com*. AllMusic, Netaktion LLC. Viitattu 3.4.2023.  (englanniksi)
59. ↑  Spitz 2016, s. 156–157.
60. ↑  Spitz 2016, s. 157.
61. ↑  Barker, Emily: David Bowie's 40 greatest songs - as decided by NME and friends - NME *Nme.com*.  8.1.2018. Viitattu 27.3.2024.  (englanniksi)
62. ↑  David Bowie's 30 best songs - Uncut *Uncut.co.uk*.  19.2.2015. Viitattu 27.3.2024.  (englanniksi)
63. ↑  Rocklist.net...Mojo Lists... *Rocklistmusic.co.uk*. Viitattu 27.3.2024.  (englanniksi)
64. ↑  David Bowie's Best Songs: See the List *Consequence.net*.  7.1.2021. Viitattu 27.3.2024.  (englanniksi)
65. ↑  Anderson, Sarah: 20 best David Bowie tracks – as voted by you *Nme.com*.  8.1.2018. Viitattu 3.4.2024.  (englanniksi)
66. ↑  100 maailman parasta laulua.  *Helsingin Sanomat*, 15.1.2022.
67. ↑  Search Results - The Covers Project *Coversproject.com*. Viitattu 8.4.2011. [vanhentunut linkki] (englanniksi)
68. ↑  Hakutulos kappaleelle Kapteeni Tom *Aanitearkisto.fi*. Viitattu 8.4.2011. [vanhentunut linkki]
69. 1 2  On this day in 1969: David Bowie released 'Space Oddity' *Hotpress.com*.  11.7.2023. Viitattu 28.3.2024.  (englanniksi)
70. ↑  Talvio, Anna-Maria: Astronautti versioi Bowien hittiä - autenttisessa ympäristössä *Yle.fi*.  13.5.2023. Viitattu 3.4.2011.  (englanniksi)
71. 1 2  Griffin, Anrew: David Bowie: How Chris Hadfield's 'Space Oddity' cover from orbit was helped by the 'Starman' *Independent.co.uk*.  11.1.2016. Viitattu 31.3.2024.  (englanniksi)
72. ↑  David Bowie - Allmusic *Allmusic.com*. Viitattu 3.4.2011.  (englanniksi)
73. ↑  Space Oddity *Connolyco.co*. Viitattu 4.4.2011.  (englanniksi)
74. ↑  Search Term(s): "space" and "oddity" and "Top Singles" *Collectionscanada.gc.ca*. Viitattu 4.4.2011.  (englanniksi)
75. 1 2  Chart Stats - David Bowie - Space Oddity *Swedishcharts.com*. Viitattu 4.4.2011.  (englanniksi)
76. ↑  David Bowie - Space Oddity - Space Oddity *Ultratop.be*. Viitattu 12.4.2024.  (hollanniksi)
77. ↑  lescharts.com - David Bowie - Space Oddity *Lescharts.com*. Viitattu 11.4.2024.  (ranskaksi)
78. ↑  David Bowie - Space Oddity - hitparade.ch *Hitparade.ch*. Viitattu 11.4.2024.  (saksaksi)
79. ↑  2016/2. heti Single Top 40 slágerlista - Hivatalos magyar slágerlisták *Slagerlistak.hu*. Lightmedia. Viitattu 13.4.2024.  (saksaksi)
80. ↑  italiancharts.com - David Bowie - Space Oddity *Italiancharts.com*. Viitattu 11.4.2024.  (englanniksi)
81. ↑  David Bowie - Space Oddity - austriancharts.at *Australiancharts.at*. Viitattu 1.4.2024.  (saksaksi)
82. ↑  portuguesecharts.com - Portuguese charts portal - Space Oddity *Portuguesecharts.com*. Viitattu 1.4.2024.  (englanniksi)
83. ↑  australian-charts.com - David Bowie - Space Oddity *Australian-charts.com*. Viitattu 1.4.2024.  (englanniksi)
84. ↑  charts.org.nz - David Bowie - Space Oddity *Charts.nz*. Viitattu 12.4.2024.  (englanniksi)
85. ↑  David Bowie – Space Oddity (single) *Offiziellecharts.de*. GfK Entertainment. Viitattu 13.4.2024.  (saksaksi)
86. ↑  spanischarts.com - David Bowie - Space Oddity *Spanishcharts.com*. Viitattu 11.4.2024.  (englanniksi)
87. ↑  David Bowie – Biography, Music & News – Billboard *Billboard.com*. Viitattu 13.4.2024.  (englanniksi)
88. ↑  1973 - Billboard Top 100 *Billboardtop100of.com*. Viitattu 2.4.2024.  (englanniksi)
89. ↑  Hot Rock & Alternative Songs *Billboard.com*. Viitattu 2.4.2024.  (englanniksi)
90. ↑  Bowie, David: "Space Oddity" / "Wild Eyed Boy from Freecloud" -singlen etiketin tiedot, Philips Records BF 1801, 1969.
91. ↑  David Bowie - Space Oddity (1969, Large Centre, Vinyl) - Discogs *Discogs.com*. Viitattu 31.3.2024.  (englanniksi)
92. ↑  Bowie, David: "Space Oddity" / "Wild Eyed Boy from Freecloud" -singlen etiketin tiedot, Mercury Records 72949, 1969.
93. ↑  Bowie, David: "Ragazzo solo, ragazza sola" / "Wild Eyed Boy from Freecloud" -singlen etiketin tiedot, Philips Records 704 208 BW, 1970.
94. ↑  Bowie, David: "Space Oddity" / "The Man Who Sold The World" -singlen etiketin tiedot, RCA Records 74-0876, 1973.
95. ↑  Bowie, David: "Space Oddity" / "Changes" / "Velvet Goldmine" -singlen etiketin tiedot, RCA Records 2593, 1975.
96. ↑  40th Anniversary Space Oddity Ep And Remix Facility – David Bowie *Davidbowie.com*.  7.5.2009. Viitattu 31.3.2024.  (englanniksi)

Aiheesta muualla
----------------

* Vuonna 1972 kuvattu promovideo (David Bowien virallinen Youtube-kanava)
* Vuonna 1969 kuvattu video *Love You till Tuesday* -filmistä (David Bowien virallinen Youtube-kanava)
* Live-esitys vuodelta 1983 (David Bowien virallinen Youtube-kanava)
* Chris Hadfieldin versio (Youtube)